b'\n_START_ARTICLE_\nJohn Horton Conway\n_START_SECTION_\n\xc5\xbdivljenje in delo\n_START_PARAGRAPH_\nConway je \xc5\xbee zelo zgodaj pokazal zanimanje za matematiko. Zelo ga je zanimala tudi astronomija._NEWLINE_\xc5\xa0tudiral je na Univerzi v Cambridgeu, kjer je diplomiral leta 1959 in doktoriral leta 1964. Med \xc5\xa1tudijem je strastno igral backgammon._NEWLINE_Med drugim raziskuje na podro\xc4\x8dju kon\xc4\x8dnih grup, teorije vozlov, teorije \xc5\xa1tevil, kombinatori\xc4\x8dne teorije iger in teorije kodiranja._NEWLINE_Med ljubiteljskimi matematiki je verjetno najbolj znan po svojem delu na podro\xc4\x8dju kombinatori\xc4\x8dne teorije iger in po iznajdbi igre \xc5\xbeivljenja (ploskavcev), vrste ravninskih celi\xc4\x8dnih avtomatov. Pri tem je pravzaprav poenostavil von Neumannove zgodnej\xc5\xa1e zamisli. Je tudi eden od avtorjev igre popkov, kakor tudi igre filozofski nogomet. Razvil je ve\xc4\x8d podrobnih analiz drugih iger in ugank, kot je na primer kocka soma. Ukvarjal se je s \xc5\xa1e vedno nere\xc5\xa1enim angelskim problemom._NEWLINE_Razvil je nov sistem surrealnih \xc5\xa1tevil, ki so v tesni povezavi z nekaterimi igrami. Zna\xc4\x8dilnosti teh \xc5\xa1tevil je prvi\xc4\x8d zapazil pri opazovanju igre go. Knuth si jih je prvi zamislil in jih leta 1974, navdu\xc5\xa1en nad Conwayjevim delom, uporabil v svojem matemati\xc4\x8dnem romanu Surrealna \xc5\xa1tevila (Surreal Numbers). Conway je izna\xc5\xa1el tudi poimenovanje skrajno velikih \xc5\xa1tevil, Conwayjev zapis veri\xc5\xbenih pu\xc5\xa1\xc4\x8dic._NEWLINE_Z Michaelom Guyjem je v sredini 1960-ih ugotovil da obstaja 64 konveksnih neprizmati\xc4\x8dnih enotnih polihoronov._NEWLINE_Raziskoval je klasifikacijo kon\xc4\x8dnih enostavnih grup in odkril Conwayjeve grupe. Za ra\xc4\x8dunanje dneva v tednu je izna\xc5\xa1el algoritem sodnega dne._NEWLINE_Razvil je algoritem za ra\xc4\x8dunanje magi\xc4\x8dnih kvadratov reda 4n + 2, pri celem n._NEWLINE_Trenutno je profesor matematike na Univerzi Princeton. Leta 1981 so ga izbrali za \xc4\x8dlana Kraljeve dru\xc5\xbebe._NEWLINE_Napisal je ve\xc4\x8d knjig, med njimi: Atlas kon\xc4\x8dnih grup (Atlas of Finite Groups), O \xc5\xa1tevilih in igrah (On Numbers and Games), Zmagovite poti za va\xc5\xa1e matemati\xc4\x8dne igre (Winning Ways for your Mathematical Plays) in Knjiga \xc5\xa1tevil (The Book of Numbers).'